[pic] | KOMISIJA EVROPSKIH SKUPNOSTI |

Bruselj, 7.7.2008

COM(2008) 431 konč.

2008/0131 (CNS)

Predlog

UREDBA SVETA

o spremembi Uredbe (ES) št. 3/2008 o ukrepih za informiranje o kmetijskih proizvodih in njihovo promocijo na notranjem trgu in v tretjih državah

(predložila Komisija)

OBRAZLOŽITVENI MEMORANDUM

Uredba Sveta (ES) št. 3/2008 z dne 17. decembra 2007 o ukrepih za informiranje o kmetijskih proizvodih in njihovo promocijo na notranjem trgu in v tretjih državah nadomešča Uredbo (ES) št. 2702/1999 in Uredbo (ES) št. 2826/2000 z eno samo uredbo.

Ta sprememba je občutno zmanjšala in poenostavila upravne postopke, povezane z izvajanjem te politike, tako da je določila en sam pravni okvir, ki je olajšal dostop do sheme in sodelovanje v njej.

Vendar še vedno obstajajo možnosti za izboljšave zakonodaje, ki omogočajo zainteresiranim državam članicam, da pripravijo ustrezen program v primeru, da organizacije predlagateljice ne želijo predložiti programov, ki naj bi se izvajali v tretjih državah. Programi, ki jih pripravijo države članice, lahko pokrivajo enega ali več ukrepov za informiranje iz člena 2(1)(a), (b) in (c) Uredbe (ES) št. 3/2008.

Na podlagi te spremembe bodo imele države članice možnost, da razširijo obseg ukrepov, ki jih bodo pokrivali ti programi, omogočeno pa jim bo tudi, da pri izvajanju teh programov poiščejo pomoč mednarodnih organizacij, zlasti pri promocijskih programih za sektor oljčnega olja in namiznih oljk v tretjih državah.

Ta predlog nima finančnih posledic za proračun Skupnosti.

2008/0131 (CNS)

Predlog

UREDBA SVETA

o spremembi Uredbe (ES) št. 3/2008 o ukrepih za informiranje o kmetijskih proizvodih in njihovo promocijo na notranjem trgu in v tretjih državah

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 36 in 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju naslednjega:

(1) Za zainteresirane strani promocijske politike za kmetijske proizvode je enotni pravni okvir, vzpostavljen z Uredbo Sveta (ES) št. 3/2008[1], olajšal dostop do sheme in sodelovanje v njej. Upravni postopki, povezani z izvajanjem te politike, so se z uporabo tega enotnega pravnega okvira znatno zmanjšali in poenostavili.

(2) Člen 9 Uredbe (ES) št. 3/2008 določa, da imajo v primeru, če ni programov za izvajanje na notranjem trgu, zainteresirane države članice možnost, da izdelajo program. Če za enega ali več ukrepov za informiranje iz člena 2(1) (a), (b) in (c) navedene uredbe organizacije predlagateljice ne želijo predložiti programov za izvajanje v tretjih državah, bi morale zainteresirane države članice imeti možnost, da izdelajo zadevni program.

(3) Zlasti bi bilo treba zainteresiranim državam članicam dati možnost, da razširijo obseg ukrepov, ki jih ti programi pokrivajo, in da pri izvajanju teh programov celo poiščejo pomoč mednarodnih organizacij, zlasti pri promocijskih programih za sektor oljčnega olja in namiznih oljk v tretjih državah.

(4) Uredbo (ES) št. 3/2008 je zato treba ustrezno spremeniti –

SPREJEL NASLEDNJO UREDBO:

Člen 1

Člen 9 Uredbe (ES) št. 3/2008 se nadomesti z naslednjim besedilom:

„Člen 9 Postopek, ki se izvaja, če ni programov informiranja za notranji trg oziroma za tretje države

1. Če ni programov za izvajanje na notranjem trgu za enega ali več ukrepov za informiranje iz člena 2(1)(b), predloženih na podlagi člena 6(1), vsaka zainteresirana država članica izdela program in specifikacijo zanj na podlagi smernic iz člena 5(1) in prek javnega razpisa izbere izvedbeni organ za program, za katerega prevzema sofinanciranje.

2. Če ni programov za izvajanje v tretjih državah za enega ali več ukrepov za informiranje iz člena 2(1)(a), (b) in (c), predloženih na podlagi člena 6(1), vsaka zainteresirana država članica izdela program in specifikacijo zanj na podlagi smernic iz člena 5(2) in prek javnega razpisa izbere izvedbeni organ za program, za katerega prevzema sofinanciranje.

Izvedbeni organ za program, ki ga zadevna država članica končno izbere, je lahko mednarodna organizacija, zlasti kadar se program nanaša na promocijo sektorja oljčnega olja in namiznih oljk v tretjih državah.

3. Država ali države članice predložijo Komisiji program, izbran v skladu z odstavkoma 1 in 2, ki ga spremlja obrazloženo mnenje o naslednjem:

(a) primernosti programa;

(b) skladnosti programa in predlaganega organa z določbami te uredbe in po potrebi s smernicami, ki se uporabljajo;

(c) oceni razmerja med kakovostjo in ceno programa;

(d) izbiri izvedbenega organa za program.

4 Komisija pri pregledu programov uporablja člen 7(2) in člen 8(1).

5. V skladu s postopkom iz člena 16(2) Komisija lahko določi spodnje in zgornje meje glede dejanskih stroškov programov, predloženih v skladu z odstavkom 3 tega člena. Te meje se lahko spremenijo glede na naravo zadevnih programov. Uporabljena merila se lahko določijo v skladu s postopkom iz člena 16(2).“

Člen 2

Ta uredba začne veljati sedmi dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 3, 5.1.2008, str. 1.